b'\n_START_ARTICLE_\nSakari Oramo\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 26. listopada 1965. u Helsinkiju, gdje je i zapo\xc4\x8deo svoje glazbeno obrazovanje i karijeru. Na po\xc4\x8detku karijere radio je kao violinist i koncertmajstor u Simfonijskom orkestru Finskog radija. 1989. godine zapo\xc4\x8deo je poha\xc4\x91ati dodatne sate i seminare dirigiranja kod Jorma Panule na Akademiji Sibelius. Godinu dana nakon zavr\xc5\xa1etka dirigentskog usavr\xc5\xa1avanja, 1993. godine, ponovno je radio kao pomo\xc4\x87ni dirigent Simfonijskog orkestra Finskog radija. Zahvaljuju\xc4\x87i kvalitetnom radu i raznim gostovanjima orkestra postavljen je za zamjenika \xc5\xa1efa dirigenta orkestra. Oramo je vodio i finski glazbeni ansambl Avanti! Od 2002. do 2013. godine bio je \xc5\xa1ef dirigent Simfonijskog orkestra Finskog radija. Bio je i gostuju\xc4\x87i dirigent Ostrobotnijskog komornog orkestra (tijekom 1995.), a 2009. je radio i kao jedan od dirigenata tog orkestra. 2013. je postao umjetni\xc4\x8dki voditelj orkestra._NEWLINE_U rujnu 1996. postao je \xc5\xa1ef dirigent Simfonijskog orkestra grada Birminghama (CBSO). Dvije godine kasnije preuzeo je funkcije umjetni\xc4\x8dkog voditelja i savjetnika orkestra. Tijekom svoga rada u Birminghamu, vodio je i Floof! Festival - festival suvremene glazbe. S orkestrom iz Birminghama je snimio nekoliko djela Johna Fouldsa. Zbog promicanja glazbe Edwarda Elgara, na sve\xc4\x8danoj dodjeli priznanja "Elgarova medalja" 2007., odlikovan je tim priznanjem. Tijekom sezone 2008./09. napustio je ulogu \xc5\xa1efa dirigenta i radio kao gostuju\xc4\x87i dirigent birminghamskog orkestra._NEWLINE_O\xc5\xbeenjen je za finskog soprana Anu Komsi, s kojom ima dva sina: Taavija i Leevija.'